kardosdrur/scandi-wiki huggingface dataset:
Tankette

En tankette er en type af let bevæbnede og let pansrede bæltekøretøjer,  som minder om en lille kampvogn, nogenlunde på størrelse med en bil, fortrinsvis til let infanteristøtte eller rekognoscering. 
I daglig tale kan det også simpelthen betyde en "lille tank". 

Tanketter blev designet og bygget af en række lande mellem 1920-erne og 1940-erne og deltog i en række krigshandlinger (med begrænset succes) under 2. verdenskrig. Sårbarheden i deres lette pansring førte til, at konceptet blev opgivet.

Historie 
Tanketter fandtes både i en- og tomandsmodeller, og nogle modeller blev bygget så lave, at føreren måtte ligge på maven. Nogle modeller var ikke udstyret med kanontårn (og det blev sammen med bælterne set som det, der definerede typen), eller blot et meget simpelt et med en hånddreven drejemekanisme. De tenderede mod at være bevæbnet med en eller to maskingeværer eller i sjældne tilfælde med en 20 mm kanon eller en mortér. 

De britiske Carden Loyd tanketter blev anset for at være de oprindelige og mest succesfulde designs, som mange andre modeller blev kopieret fra. Den franske pansrede rekognosceringstype fra 1930-erne (Automitrailleuses de Reconnaissance – 'maskingeværsbevæbnede spejderkøretøjer') var grundlæggende en tankette af udseende, men var i særlig grad tænkt til at observere foran hovedstyrken. Japan blev i mellemtiden en af de største brugere af tanketter og lavede en række brugbare modeller til brug i junglekrig. Ved indgangen til 2. verdenskrig var de imidlertid allerede forældede eller viste sig uegnede i deres tiltænkte rolle, og mange tanketter endte med at blive brugt som traktorer for artilleriet eller i forsyningsenheder. 

Konceptet blev senere opgivet på grund af dens begrænsede brugbarhed og sårbarhed overfor antitankvåben (eller blot almindelige maskingeværer) og dens rolle blev i store træk overtaget af panservogne. I 1990-erne så konceptet en renæssance i form af Wiesel 1, fra den tyske hær, som skulle give luftbårne tropper en pansret rekognosceringskapacitet en funktion som allerede var forsøgt med den russiske T-27 i 2. verdenskrig. Betegnelsen 'tankette' bruges imidlertid ikke om disse våben, som i stedet for kaldes luftlandefähiger Waffenträger i Bundeswehr).

Eksempler 

 Storbritannien: Carden Loyd tankette
 Frankrig: AMR 33 (med roterende tårn)
 Italien: L3/35
 Japan: Type 94 Te Ke (med roterende tårn)
 Polen: TKS/ TK-3
 Sovjetunionen: T-27
 Tyskland: Wiesel 1 (lignende moderne tysk model)

Referencer 

Kampvogne
TKS

TK (TK-3) og TKS var polske tanketter under 2. verdenskrig.

Udformning og udvikling 
TK tanketten var et polsk design, som blev fremstillet fra 1931. Den var baseret på en forbedret udgave af det britiske chassis til Carden Loyd tankette. TKS var en forbedret model med nyt karosseri og kraftigere motor. Pansringen på TK var op til 8 mm tyk (10 mm på TKS). I 1939 begyndte man at forstærke pansringen til 20 mm, men kun 24 var færdige, inden krigen brød ud.

Kamphistorie 
575 TK/TKS tanketter udgjorde hovedparten af de polske pansrede styrker ved krigens udbrud. De led store tab under Felttoget i Polen i 1939, hvor de ofte var de eneste pansrede køretøjer, der var til rådighed. På grund af deres lette bevæbning med et enkelt maskingevær havde de ikke en chance overfor tyske kampvogne, bortset fra Panzer I, (som også var baseret på Carden Loys tanketten), men deres beskedne størrelse gjorde dem velegnede til rekognoscering og infanteristøtte. Kun en håndfuld tanketter bevæbnet med 20 mm kanoner havde en chance overfor fjendtlige kampvogne. I et tilfælde den 18. september 1939 ødelagde en TKS under kommando af sergent Roman Orlik tre tyske Panzer 35(t) kampvogne.

Billedgalleri

Varianter 
 TK (TK-3) – fra 1931, blev bygget i omkring 280 eksemplarer
 TKF – TK tankette med 46 hk motor, bygget i ca. 18 eksemplarer
 TKS – forbedret model fra 1933, blev bygget i omkring 260 eksemplarer
 TKS med 20 mm kanon – omkring 24 TKS fik indbygget 20 mm kanon i 1939.
 C2P – ubevæbnet let artilleritraktor, bygget i et antal af omkring 200.

Eksperimentelle modeller 
 TK-1, TK-2 – de første prototyper 
 TKD – let selvkørende kanon med 47 mm kanon. 4 blev bygget.
 TKW – let rekognosceringskampvogn med tårn, 1 prototype bygget.
 TK-3 med 20 mm kanon – kun en prototype med et ændret karosseri blev bygget.
 TKS-D – let tankdestroyer med 37 mm Bofors anti-tank kanon, 2 bygget.

Eksterne henvisninger 

 TK & TKS tanketter wwiivehicles.com
 TK Tankette Series Small / Let Recognoscerings Tank  achtungpanzer.com

Kampvogne
SU Wiener FV

SU Wiener FV er en østrigsk floorballklub stiftet i 1998 med sæde i Wien. Klubben er mestre fra den østrigske Bundesliga på damesiden i sæsonen 07/08 og de sluttede som nr. to samme sæson på herresiden efter et nederlag til TVZ Wikings i finalerunden.

Med damemesterskabet kvalificerede holdet sig til EuroFloorball Cup-kvalifikation 2008, der afholdes i Bratislava.

Spilletrup

Eksterne henvisninger 
Officiel hjemmeside

Floorballklubber fra Østrig
Sport i Wien
Andorras fodboldforbund

Andorras fodboldforbund () er det nationale fodboldforbund i Andorra og dermed det øverste ledelsesorgan for fodbold i landet. Det administrerer Primera Divisió d'Andorra (landets bedste fodboldrække), Copa Constitució (landets cupturnering) og landsholdet og har hovedsæde Escaldes-Engordany.

Forbundet blev grundlagt og fik medlemskab i UEFA i 1994 og blev medlem af FIFA i 1996.

Ekstern henvisning 
 fedandfut.com 

Nationale fodboldforbund
Forbund
Klagshamn

Klagshamn er en landsby beliggende i bydelen Limhamn-Bunkeflo, Malmø Kommune, Skåne Län, der har 2500 indbyggere(2014).

Byen udviklede sig omkring de to kalkbrud og cementbrænderiet og havde i mange år en del forskellig industri, station, skole og flere butikker. I 1938 stoppede produktionen fra kalkbruddene og industrien forsvandt gradvist. I dag er der hovedsagelig beboelse, en nærbutik samt to skoler (Klagshamnskolan og Strandskolan). Fodboldklubben IFK Klagshamn, som spiller i 2. Division Södra, er hjemmehørende i Klagshamn. Udover fodboldklubben findes der i Klagshamn en surfklub, en moderne rideskole og rekreative områder med bl.a. badestrand og lystbådehavn.

Navnet 
"Klagshamn" kommer fra "Våstra Klagstorps Hamn" som efterhånden blev til "Klagshamn".

Historie 
Klagshamn opstod i slutningen af 1800-tallet. Fra omkring år 1880 blev der brudt kalksten i stort omfang området, inden den tid var der kun enkelte gårde. I 1898 blev Klagshamns Cementverk AB indviet og samme år åbnedes jernbanen til nabobyen Västra Klagstorp. Banen med navnet "Västra Klagstorp-Tygelsjö Järnväg", som var koblet til "Malmö-Trelleborgs järnvägen". Indtil år 1927 blev banen brugt til både person- og godstransport, hvorefter den kun blev brugt til godstransport. I forbindelse med jernbanen fik Klagshamn egen station, denne bygning findes stadig og er i dag privatbolig. Klagshamns Cementverk AB blev senere opkøbt af Skånska Cement AB, men produktionen blev nedlagt i 1938. Sammen med kalkproduktionen opstod en del forskellig industri i Klagshamn, som forsvandt igen da cementfabrikken lukkede.

Klagshamn i dag 
De to kalkbrud er i dag fyldt med vand og adskiller den nordlige og den sydlige del af Klagshamn. Cementfabrikken benyttes i dag til rideskole. Omkring 1990 startede den nyere udbygning af byen, med bygning af en boligforening på Bettys Väg og Månsans Väg, og siden omkring år 2000 er en del huse og lejligheder blevet opført. Grundet den tætte beliggenhed på Øresundsbroen er Klagshamn blevet vældig populær for danskere. Spor af fortiden kan bl.a. ses på vejnavnene på flere af de nyere anlagte veje, f.eks. "Johan Femmas Väg" som er opkald efter Johan Femma, som var lokomotivfører ved jernbanen. 

I 2007 blev Lillgrund vindmøllepark etableret ca. 10 km ud for Klagshamn odden og syd for Øresundsbroen. Vindmølleparken er Sveriges største og verdens tredje største, og består af 48 2,3 MW møller som forventes årligt at producere 330 GWh, hvilket svarer til elforbruget for ca. 60.000 husstande.

Noter

Eksterne henvisninger 

Byer i Malmö kommun
Armeniens fodboldforbund

Armeniens fodboldforbund (FFA) (armensk: Հայաստանի ֆուտբոլի ֆեդերացիան) er det øverste ledelsesorgan for fodbold i Armenien. Det administrerer Armeniens Premier League og landsholdet og har hovedsæde i Jerevan.

Forbundet blev grundlagt og fik medlemskab i FIFA i 1992 og blev medlem af UEFA i 1993.

Ekstern henvisning 
 FFA.am

Nationale fodboldforbund
Forbund
Muramatsu

Muramatsu er en japansk instrumentmagervirksomhed med base i Tokorozawa, der laver tværfløjter, som distribueres i hele verden. Virksomheden blev oprettet af Koichi Muramatsu, der lavede den første fløjte i 1923, og ledelsen er herefter videreført til hhv. søn og sønnesøn. Deres modeller inkluderer sterlingsølv, 9K, 14K, 18K og 24K guld samt platin. 18K, 24K og platinfløjter er kun på specialordre og er således relativt sjældne.

En af verdens mest kendte solofløjtenister, James Galway, spiller på en Muramatsu 24K guldfløjte.

Eksterne henvisninger 
Officiel hjemmeside 
Amerikansk officiel hjemmeside 

Fløjtemagere
Fremstillingsvirksomheder fra Japan
Margrete af Danmark (1456-1486)

Margrete af Danmark (også kendt som Margrete af Norge) (23. juni 1456 i København – 14. juli 1486 på Stirling Castle i Stirling) var eneste datter af kong Christian 1. af Danmark og Dorothea af Brandenburg. Hun var dronning af Skotland fra 1469 til 1486 som ægtefælle til Jakob 3. af Skotland.

Ægteskab 
Den 10. juli 1469 blev prinsesse Margrete gift med kong Jakob 3. af Skotland (1451-88) i Holyrood Abbey i Edinburgh.

Margrete fødte tre sønner:
 Jakob Stuart (17. marts 1473 – 9. september 1513), konge af Skotland 1488-1513, gift med den engelske prinsesse Margaret Tudor. 
 James Stuart (marts 1476 – januar 1504), hertug af Ross
 John Stuart, (december 1479 – 1503), jarl af Mar 

Margrete døde ved Stirling Castle og blev begravet i Cambuskenneth Abbey.

Eftermæle 

Margrete blev en populær dronning i Skotland og blev beskrevet som smuk, blid og fornuftig. Mange historikere kaldte hende langt bedre kvalificeret til at udtale sig end sin mand. Hendes søn hævder, at Margrete blev forgiftet af John Ramsay, 1. Lord Bothwell, leder af en af de politiske grupperinger. Men da Ramsay blev begunstiget af den kongelige familie også efter dronningens død, må det anses for bagvaskelse, selv om han havde kendskab til giftstoffer. Under krisen 1482, da hendes mand blev frataget magten i flere måneder, siges Margrete at have vist større interesse for velfærd for sine børn end for sin mand. Trods senere rygter er der ingen grund til at tro, at kongen ønskede hendes død.

Margretes tipoldebarn, Jakob 6. af Skotland, blev gift med prinsesse Anna af Danmark, der var  Margretes lillebrors Frederik 1.'s oldebarn. Jakob og Anna blev stamforældre til alle monarker af både Skotland og England.

Orkneyøerne og Shetlandsøerne 

Da Margretes far, kong Christian 1., manglede fri kapital blev Orkneyøerne og Shetlandsøerne givet i pant til Skotland, til medgiften var betalt. Trods flere forsøg på at betale medgiften nægtede Skotland at modtage pengene, hvorfor de to øgrupper forblev skotske besiddelser. 

Da der i løbet af 1900-tallet spredte sig en utilfredshed med de britiske centralmyndigheders behandling af distrikterne, blev den historiske aftale om Margretes ægteskabskontrakt gravet frem. Der blev sendt en bøn til både den svenske og den danske konge om at udbetale Margretes medgift i kontanter til det skotske finansdepartement for at tilbageføre Orkneyøerne og Shetlandsøerne som en del af Norge alternativt af Danmark. Da dette ikke var politisk muligt, blev løsrivelsen ikke gennemført.

Anetavle

Kilder

Eksterne links 
 

Prinsesser fra Danmark
Dronninger af Skotland
Huset Oldenburg
Personer fra København
Jægerspris Underducks Floorball Club

Jægerspris Underducks Floorball Club er en dansk floorballklub stiftet i 1993 i Jægerspris. Klubbens største resultater tæller 4 guldmedaljer i dameligaen og har dermed været med i kampen om Europacuppen.

Eksterne henvisninger 
 Officiel hjemmeside

Floorballklubber fra Danmark
Frederikssund Kommune
Underducks Floorball Club
Etableret i 1993
UMBRO-Ligaen (damer)

UMBRO-Ligaen er navnet på den bedste floorballliga i Danmark for damer. Danmarksturneringen blev første gang spillet i 1999 og er delt op i en vest- og en østliga, som spilles i vintersæsonen. I foråret spilles der slutspil for de fire bedstplacerede hold fra grupperne og guld-, sølv- og bronzevinderne findes.

For guldvinderen er der kvalifikation til kvalifikations runderne til EuroFloorball Cuppen.

Ligaen varetaget af Floorball Danmark.

Vindere 
 
	
Kilde: http://floorball.dk/ → Danmarksturneringen → Medaljeoversigt

Se også 
 UMBRO-Ligaen – herreligaen

Floorball i Danmark
Sportsturneringer
Sport i Danmark
Aserbajdsjans fodboldforbund

Azərbaycan Futbol Federasiyaları Assosiasiyası (AFFA) er Aserbajdsjans fodboldforbund og dermed det øverste ledelsesorgan for fodbold i landet. Det administrerer Yüksək Dəstə (landets bedste fodboldrække) og landsholdet og har hovedsæde i Baku.

Forbundet blev grundlagt i 1992 og blev i 1994 både medlem af FIFA og UEFA.

Ekstern henvisning 
 AFFA.az

Nationale fodboldforbund
Fodboldforbund
Sportsorganisationer i Aserbajdsjan
MKM Stadium

MKM Stadium (tidligere KC Stadium), er et stadionanlæg i Hull, England. Det fungerer først og fremmest som hjemmebane for fodboldklubben Hull City A.F.C. samt rugbyklubben Hull F.C. Derudover anvendes det også til blandt andet koncerter, og Elton John og The Who har blandt andet spillet her.

MKM Stadium blev indviet i 2002 og har plads til 25.404 tilskuere til normale sportsarrangementer.

Eksterne henvisninger 

KC Stadiums hjemmeside

Fodboldstadioner i England
Kingston upon Hull
Etableret i 2002
Annette Klingenberg

Annette Klingenberg (født 28. juli 1947) er en dansk dansktop-sanger, forfatter og skuespiller.

Annette Klingenberg slog igennem i slutningen af 1960'erne og 1970'erne, hvor hun havde adskillige hits på Dansktoppen, bl.a. Mini-Max og Snart er du mer' end 17 år. Annette var Danmarks mest spillede danske kunstner i DR i 1974. I 1969 vandt hun Ekstra Bladets talentkonkurrence, hvilket satte skub i karrieren. I de år medvirkede hun også i musicalen Hair og blev på et tidspunkt kåret som verdens bedste til at spille rollen som Chrissy. 

I begyndelsen af 1980'erne blev hun ramt af kræft. Hun blev helbredt og har siden skrevet en bog og holdt foredrag om sin sygdom. Klingenberg medvirkede i 2004 og 2005 i Østre Gasværks muscial om rejsekongen Simon Spies, Simon.med Anders "Anden" Matthesen i hovedrollen. Annette spillede fræk morgenbolle dame Karen. I 2014 kom hun igen på DR's Dansktop med "en go melodi" som hun sang sammen med Richard Ragnvald. 

Privat er hun bosiddende i Nordsjælland.

Bibliografi 
 Livet er vigtigere

Kilder 

 Fødselsdagsomtale i Nordjyske Stiftstidende, 28. juli 2007
 

Sangere fra Danmark
Svein Nyhus

Svein Nyhus (23. januar 1962) er en norsk illustrator og børnebogsforfatter. Han har udgivet en række billedbøger og samarbejdet med sin kone, digteren Gro Dahle, om flere bøger med psykologiske motiver.

Bøger på dansk 
Oversigten viser børnebøger med illustrationer af Svein Nyhus udgivet på dansk.
 2000: Gro Dahle: Bag Mumme bor Moni
 2001: Svein Nyhus: Lille Lu og troldmanden Bulibar – en fortællingsbog
 2006: Prinsesse Märtha Louise af Norge: Hvorfor de kongelige ikke har krone på – Et eventyr
 2011: Gro Dahle: Silkesød
 2011: Gro Dahle: Vrede mand
 2011: Svein Nyhus: Elis kuffert

Ekstern henvisning 
 Illustratorens blog med billedeksempler

Illustratorer fra Norge
Tegnere fra Norge
Børnebogsforfattere fra Norge
Norsksprogede forfattere fra Norge
Modtagere af Bokkunstprisen
Modtagere af Brageprisen

Nordmænd i 1900-tallet
Nordmænd i 2000-tallet
ROSA

ROSA – dansk rock samråd er paraplyorganisation for en række musikforeninger og organisationer. ROSA er en selvejende institution og holder til i Århus.

ROSAs formål er at
 støtte dansk rockmusik – og beslægtede genrer – via midler fra musikloven. 
 bistå offentlige myndigheder i kultur- og musikpolitiske spørgsmål af betydning for den rytmiske musik. 
 støtte udviklingen og udbredelsen af dansk rockmusik i Danmark og udlandet.

ROSA Projekter 
Gennem årene har ROSA afviklet mange forskellige arrangementer og projekter. Nedenfor er listet de aktuelle projekter anno 2023 

 Musikalske besøgsvenner
 E-Tur
 Pop-Pilot
 Kunst & Kultur i Balance
 NEUSTART
 Diás Nórdicos
 On Track

Ekstern henvisning 

 ROSA – Dansk Rock Samråd 

Rock fra Danmark
Belgiens fodboldforbund

Koninklijke Belgische Voetbalbond (nederlandsk) eller Union Royale Belge des Societes de Football Association (fransk) (KBVB/URBSFA) er Belgiens fodboldforbund og dermed det øverste ledelsesorgan for fodbold i landet. Det administrerer en række belgiske ligaer inklusiv Jupiler League samt Belgiens fodboldlandshold.

Forbundet blev grundlagt i 1895 og var både med til stifte FIFA (1904) og UEFA (1954).

Ekstern henvisning 
 footbel.be

Nationale fodboldforbund
Forbund
Besa maskingevær

Maskingevær, BESA var en britisk version af det tjekkoslovakiske ZB-53 maskingevær (som også betegnes Model 37 i nogle lande) og blev brugt af Storbritannien i tanks under 2. verdenskrig. Navnet kom fra det britiske firma, som købte licensen og producerede maskingeværet på licens i Storbritannien Birmingham Small Arms Company (BSA).

Baggrund 
Maskingeværet blev taget i anvendelse fordi der ønskedes en luftkølet og dermed lettere erstatning for Vickers maskingeværet. BSA underskrev en aftale med Zbrojovka Brno, våbenproducenten i Brno, i 1936, hvilket tillod BSA at lave 7.92 mm ZB-53 under licens i Storbritannien. Krigsministeriet bestilte våbenet i 1938 og produktionen gik i gang i 1939. Selv om det brugte den kantfri 7,92 mm x 57 mm Mauser patron i stedet for den .303 kaliber patron som var standard i Storbritannien blev den alligevel indført i sin original kaliber, selv om det gjorde logistikken vanskeligere i det britiske tank korps da BESA maskingeværet blev anvendt som sekundært våben i alle de britisk designede og britisk byggede tanks under 2. verdenskrig. BSA og de relevante embedsmænd i i forsyningsministeriet vurderede imidlertid, at det samlet set var en mindre anstrengelse at beholde våbenet i sin oprindelige kaliber end at lave de nødvendige ændringer af maskinværktøjer m.v. til at fremstille maskingeværet i standard kaliber, især da tankkorpset fungerede uafhængigt af de andre kæmpende enheder i den britiske hær.

Senere versioner 
Mark II versionen kom i 1940. Man kunne nu vælge mellem et højt antal skud (800 pr. minut) eller lavt (500 pr. minut). Efterhånden som krigen fortsatte blev designet ændret så det blev hurtigre og mere økonomisk at fremstille hvilket resulterede i Mark III versionen. Den havde modeller med enten en høj eller en lav skudhastighed. 
 

En større og med 57 kg tungere 15 mm version, som også var bæltedrevet blev udviklet af BSA fra den tjekkiske ZB vz/60 tunge maskingevær som våben til et køretøj. Det kunne afskydes i halvautomatisk såvel som fuldautomatisk mod. Det blev anvendt på Light Tank Mk VI C og på pansrede køretøjer såsom Humber Armoured Car Mark III.

Referencer 

 Tank udstyrs side, tilgået den 29. november 2007

Se også 
 Bren – et andet ZB design overtaget af Storbritannien

Maskingeværer
Svend Bøgh

Svend Bøgh (født 29. juli 1886 i Tranekær, død 22. oktober 1979 i Fredensborg) var en dansk præst.

Søn af godsinspektør Otto Bøgh (1846-1910) og hustru Eleonore Bøgh, f. Møller (1849-1930). Bror til rektor Frederik Bøgh (1880-1967) og til missionæren Eli Bøgh (1893-1981). Gift 1916 med Else Mørkeberg (1894-1947).

Svend Bøgh voksede op i et hjem, som var præget af en meget dybfølt kristendom. Efter at være blevet student i 1906 begyndte han at læse teologi og blev cand.theol. i 1913. 1913-16 fungerede han som hjælpepræst ved Frederiksberg Kirke og 1916-20 var han sognepræst i Vorgod og Fjelstervang.

Han var 1920-25 sekretær i KFUM's centralforening i København og generalsekretær for KFUM og KFUK i Danmark 1925-32.

1932 blev han residerende kapellan ved Frihavnskirken og 1937 sognepræst ved Mariendals Kirke på Frederiksberg.

1946-58 var han klosterpræst ved Vemmetofte adelige Jomfrukloster.

Svend Bøgh var gennem en årrække medlem af bestyrelsen for Kristeligt Dagblad og var i den forbindelse formand for et ansættelsesudvalg, som i 1936 på hans initiativ rekrutterede den uhyre karismatiske og dygtige Gunnar Helweg-Larsen som ny chefredaktør, hvilket indvarslede en blomstringstid for avisen, som indtil da havde lagt mere vægt på de teologiske end på journalistiske kvalifikationer hos medarbejderne. 

I sine pensionistår var Svend Bøgh meget engageret i opførelsen af selvbyggerkirken Bistrup Kirke i Bistrup ved Birkerød, hvor han var bosat på daværende tidspunkt.

Kilder 
 Kraks Blå Bog 1974

Danskere i 1900-tallet
Præster fra Danmark
Personer fra Langeland
Personer i Kraks Blå Bog (afdøde)
Svend
Britannia Stadium

Britannia Stadium er et stadion i Stoke-on-Trent i England, der hovedsageligt benyttes til fodbold. Stadionet er hjemmebane for Premier League-klubben Stoke City, og har plads til 28.383 tilskuere. Det stod færdigt i 1997, hvor det erstattede Stoke's hidtidige hjemmebane Victoria Ground.

Eksterne henvisninger 

 Stadioninfo 

Fodboldstadioner i England
Stoke-on-Trent
Etableret i 1997
Bahnhof Berlin Alexanderplatz

Bahnhof Berlin Alexanderplatz er en jernbane-, S-Bahn- og U-Bahn-station på Alexanderplatz i det centrale Berlin, Tyskland. 

Bahnhof Alexanderplatz er en af byens vigtigste knudepunkter for den offentlige trafik i byen og betjenes af fire regionaltogslinjer, fire S-Bahn-linjer og tre U-Bahn-linjer, hvilket gør den til en af byens største undergrundsstationer. Foran stationen er desuden stoppested for fire sporvognslinjer. Stationen er opkaldt efter pladsen, der er placeret på, tæt ved Berliner Fernsehturm og Weltzeituhr.

Bahnhof Alexanderplatz blev opført i 1881-1882 under anlæggelsen af Berliner Stadtbahn. Efter Første Verdenskrig, i 1925-1926, blev stationen ombygget som følge af krigens hærgen. S-Bahn kom til stationen i 1928. Også 2. verdenskrig satte sig sine spor på stationen; den blev svært beskadiget af bombefly i 1943 og efterfølgende repareret 1945-1951. En ombygning blev iværksat i 1962 for at få stationen til at passe ind i det østberlinske bybillede. Den seneste renovering blev afsluttet i 1998.

Den første U-Bahn-perron blev åbnet i juli 1913. Først blev stationen betjent af U2, men allerede i 1930 kom U8 og U5 til. Under Berlins deling var perronen for U8 adskilt fra resten af stationen, idet togene fra Vestberlin kørte igennem stationen uden at stoppe.

Forbindelser 

Alexanderplatz